KIRJALLINEN KYSYMYS P-2747/00

esittäjä(t): Alain Lipietz (Verts/ALE) neuvostolle

(1. syyskuuta 2000)

Aihe: EY:n ja Israelin sopimuksen virheellinen soveltaminen

Toukokuussa 1998 neuvostolle ja Euroopan parlamentille antamassaan tiedonannossa (1) Euroopan komissio totesi, että etuuskohteluun perustuvan pääsyn myöntäminen yhteisön markkinoille Länsirannan ja Gazan alueen israelilaisasutuksista sekä Itä-Jerusalemista ja Golanista peräisin olevalle viennille on vastoin sovittuja alkuperäsääntöjä, koska nämä alueet eivät kansainvälisen julkisoikeuden mukaisesti kuulu Israelin valtioon. On olemassa todisteita siitä, että kyseistä vientiä harjoitetaan parhaillaan. Euroopan yhteisö pyrkii varmistamaan näiden tietojen paikkansapitävyyden (--). Jos nämä alkuperäsääntöjen rikkomiset vahvistetaan, ne olisi lopetettava.

Pian tämän jälkeen viralliset israelilaiset tahot vahvistivat Euroopan komissiolle, että Israelin tulliviranomaisten virallisena linjana ja yleisenä käytäntönä on ollut ilmoittaa Israelin vuonna 1967 miehittämillä alueilla sijaitsevissa siirtokunnissa kokonaan valmistettujen tai suureksi osaksi jalostettujen tuotteiden alkuperämaaksi Israel. Tämän vuoden tammikuussa komissio ilmoitti parlamentille etsineensä virallisen tason kokouksissa vuosina 1998 ja 1999 lukuisia vaihtoehtoja tämän ongelman ratkaisemiseksi, ja että tämä perinpohjainen työ ei ole vielä johtanut tyydyttävään lopputulokseen.

Ennen kuin neuvosto ja komissio päättävät Israelin kanssa tehdyn uuden assosiointisopimuksen ratifioimisesta, ovatko ne saaneet Israelilta vakuudet siitä, että sen tulliviranomaiset toimivat yhteistyössä jäsenvaltioiden tulliviranomaisten kanssa, jotta sopimuksen alkuperäsäännöistä tehtyä pöytäkirjaa sovelletaan asianmukaisesti alueellisen klausuulin pohjalta? Jos Israelin viranomaiset eivät ole valmiita yhteistyöhön edellä mainitun pöytäkirjan asianmukaiseksi soveltamiseksi, onko neuvosto valmis toimenpiteisiin, jotka eivät riipu Israelin yhteistyöhalukkuudesta, jotta tällaiset alkuperäsääntöjen rikkomiset saadaan loppumaan?

(1) SEC(98) 695 lopullinen.

Vastaus

(16. marraskuuta 2000)

1. Komissio on vastuussa kaikkien niiden kansainvälisten sopimusten täytäntöönpanon valvonnasta, joihin yhteisö on liittynyt. Tämä koskee myös sekä Israelin että PLO:n kanssa tehtyjä sopimuksia. Päätös EU:n ja Israelin assosiaatiosopimuksen täytäntöönpanemiseksi tehtiin sen jälkeen, kun ratifiointimenettely oli saatettu päätökseen sekä Euroopan parlamentissa (29. helmikuuta 1996) että EU:n jäsenvaltioiden kansanedustuslaitoksissa.

2. Assosiaatiosopimuksen alueellisen soveltamisen osalta 83 artikla koskee vain Israelin valtion aluetta. Käsitteeseen Israel kuuluvat Israelia ympäröivät aluevedet sekä tietyin edellytyksin myös muutamat merialukset. Muita määritelmiä sopimuksessa ei ole. EY katsoo omalta osaltaan, että sopimusta sovelletaan pelkästään Israelin valtion alueeseen sen kansainvälisesti tunnustettujen rajojen sisällä YK:n turvallisuusneuvoston asianomaisten päätöslauselmien mukaisesti. EY ja sen jäsenvaltiot perustavat suhteensa Israeliin ja palestiinalaisiin edelleenkin kansainvälisen lain periaatteisiin, ja myös siviilihenkilöiden suojelemisesta tehtyyn neljänteen Geneven yleissopimukseen (1949), jossa kielletään muun muassa siirtokuntien perustaminen. Kuten arvoisa parlamentin jäsen antaa ymmärtää, Israelin viranomaisilla on erilainen näkemys Israelin valtion määrittelystä, ja he katsovat, että siirtokuntakysymys olisi ratkaistava Lähi-idän rauhanprosessin puitteissa. Tämä onkin aiheuttanut vaikeuksia EY:n ja Israelin aiemman väliaikaisen sopimuksen soveltamisessa. Komissio ja Israelin viranomaiset ovat käyneet teknisiä neuvotteluja ongelmien ratkaisemiseksi.

3. Neuvoston tietoon ei ole tullut, että EY:n ja Israelin assosiaatiosopimuksen soveltaminen olisi ollut vaillinaista.

4. EU:n puheenjohtajavaltio ilmaisi ensimmäisessä assosiaationeuvostossa 13. kesäkuuta 2000 antamassaan lausumassa kiinnittävänsä erityisesti huomiota Israelin kanssa tehdyn assosiaatiosopimuksen alueellisen kattavuuden kunnioittamiseen.